L'ACCD dona suport a la iniciativa, que adapta el seu programa al nou context post-pandèmia i esdevé un procés viu amb una part virtual, el mes de juny, i una trobada presencial l'octubre vinent.
El 25 de juny comença el primer Fòrum Social Mundial de les Economies Transformadores (FSMET).
Organitzacions de 46 països de tot el món compartiran iniciatives per avançar cap a una economia més justa i sostenible.
La crisi del coronavirus ha obligat a adaptar al format virtual la trobada presencial que havia de tenir lloc a Barcelona.
D'aquesta manera, el Fòrum esdevé un nou procés que tindrà dos moments centrals: al juny i a l'octubre.
Del 25 de juny a l'1 de juliol té lloc la trobada virtual "Acceptem el repte", amb un programa que posarà l'accent en les experiències de canvi, de debat públic i de confluència per enfortir el potencial de les economies transformadores per a posar la vida i la sostenibilitat al centre.
Diverses plataformes simultànies acolliran seminaris en línia, activitats i tallers que s'allargaran fins l'1 de juliol.
D'altra banda, a la tardor, coincidint amb la Fira d'Economia Social i Solidària de Catalunya, es desenvoluparà una segona part de la trobada de manera presencial, posant èmfasi en l'exposició d'iniciatives i bones pràctiques que formen part del repte conjunt que s'iniciarà aquest juny.
El FSMET 2020 és una iniciativa de la Xarxa d'Economia Solidària (XES), la Xarxa Intercontinental de Promoció de l'Economia Social i Solidària (RIPESS) i la Xarxa de Xarxes d'Economia Alternativa i Solidària (REAS), i compta amb el finançament de l' Agència Catalana de Cooperació al Desenvolupament.
El Fòrum s'inaugurarà el dijous 25 de juny, i comptarà amb la salutació institucional del conseller d'Acció Exterior, Relacions Institucionals i Transparència, Bernat Solé.
A més de donar-hi suport econòmic, l'ACCD hi ha participat de forma activa a través del Grup de treball de polítiques públiques, juntament amb la Diputació de Barcelona i l' Ajuntament de Barcelona.
Com a resultat d'aquest treball, el divendres 26 de juny s'ha programat el seminari en línia " Confluència en aprenentatge permanent: Co-construcció públic-social de les economies per a transformar ", sobre el rol de les polítiques públiques en el marc de les economies transformadores.
Hi participarà la directora de l'ACCD, Carme Gual, així com les entitats Graines del Senegal i Fondo Lunaria de Colòmbia.
Les dues entitats compten amb el finançament de l'ACCD per coordinar el Fons de dones als països respectius.
Es tracta d'una modalitat innovadora de cooperació que dóna suport directe a moviments de dones del sud global.
El foment de les economies transformadores és un dels eixos principals de la política de cooperació del Govern català que, a través de l'ACCD, ha consolidat una línia de treball que aposta pel foment d'alternatives econòmiques que prioritzin el benestar de les persones i la sostenibilitat ambiental.
A banda del suport al FSMET, l'ACCD finança actuacions en aquest àmbit a través de les convocatòries de subvencions, i dóna suport a entitats de segon nivell per col·laborar amb l'articulació de les economies transformadores a Catalunya.
Un exemple d'aquest darrer cas és el suport a la Coordinadora pel Comerç Just i les Finances Ètiques a Catalunya (LaCoordi).
Amb el títol "Apuntalant el moviment d'economia social i solidària a Catalunya des d'una perspectiva local-global", el projecte vol contribuir a reduir les desigualtats i enfortir el respecte global pels drets humans a través d'alternatives econòmiques.
Una de les activitats incloses en el projecte de LaCoordi és l'exposició "Busca les diferències, troba les connexions", sobre el comerç just, les finances ètiques i l'economia social i solidària.
L'exposició gràfica, que convida a plantejar què podem fer per promoure el consum responsable en el nostre dia a dia, es pot consultar al catàleg en línia de l'entitat.